Petrák, Ľubomír, poslanec NR SR (2011-04-05):
Ďakujem pekne za slovo, vážený pán predseda. Vážené kolegyne, kolegovia, dovoľte mi, aby som najskôr, tak ako mi ukladá zákon, oznámil, že na základe toho, že som súčasne poslancom Národnej rady Slovenskej republiky aj starostom obce, že som v konflikte záujmov. A prosím to uviesť aj do záznamu z tejto schôdze a úmerne k tomu sa budem správať pri hlasovaní. (Potlesk.) Vážené kolegyne, teda, vážení kolegovia – predkladatelia, pán predkladateľ vo svojom úvodnom slove povedal, že svoj návrh široko diskutoval aj s predstaviteľmi obcí a miest, s predstaviteľmi opozície. Ja chcem potvrdiť, že sme viedli dlhú, takmer štvorhodinovú diskusiu o tomto návrhu zákona, ale chcem súčasne povedať, že z tej diskusie a v tých bodoch, ktoré sme namietali pri tomto návrhu zákona, sa ani jeden nedostal do konečného znenia. Takže v zásade môžem povedať, že môžem považovať stretnutie s predkladateľmi zákona za štátny sviatok a budem sa k nemu pravidelne každoročne vracať. Čo je však horšie, je to, že tento návrh zákona, tak ako je predložený a tak ako je prezentovaný, sa dá považovať za dehonestáciu samosprávy ako jedného z pilierov fungovania tohto štátu. A toto považujem, že je zvlášť nebezpečné a považujem to za veľký problém. Ak dovolíte, ja by som fakticky pomenoval niektoré veci, s ktorými mám ako osoba problém. A sú tu veci, s ktorými určite aj súhlasíme. Ja ako starosta, ale ani Združenie miest a obcí Slovenska ako predstaviteľ samosprávy na Slovensku nemá problémy s tým, aby sa diskutovalo o platoch starostov a volených zástupcov. Opakujem, nikto zo starostov a primátorov, ani volených zástupcov nemá problém s tým, aby sa diskutovalo o platoch starostov, aby sa znížili platy starostov úmerne hospodárskej situácii v tomto štáte, ale má problém s tým, že sa podávajú návrhy, ktoré sú nevyvážené, nedokonalé a majú rad svojich nedostatkov. Ja chcem podotknúť, a zaznievali tu v rozprave rôzne argumentácie, pokiaľ ide o pomer platu starostu a obecného rozpočtu, áno, pri malých obciach môže tvoriť plat starostu 30, 40, 50, 60 % obecného rozpočtu, pokiaľ si ten starosta zoberie plný plat a je na plný úväzok. Ale ak hovoríme toto tvrdenie, tak musíme povedať aj B. V tomto prípade väčšinou buď tam má pracovníčku na polovičný úväzok, v niektorých prípadoch tam ani nemá inú pracovníčku obecného úradu alebo pracovníka. Ak chceme hovoriť o platových pomeroch, tak do tohoto budžetu musíme jednoducho zarátať celú administratívu. Ak by ste zarátali v prípade veľkých krajských miest, veľkých okresných miest, Bratislavy, celú administratívu, ktorá sa podieľa na spravovaní mesta, tak nebude plat primátora veľkého mesta 1 % z rozpočtu, ale možno bude predstavovať 40- alebo 50-percentné náklady na všetky platy a všetky služby, ale je to úplne porovnateľné číslo. Takže nevytrhávajme z kontextu veci a neporovnávajme hrušky s jablkami, lebo toto sa v skutočnosti nedá racionálne urobiť. Ak to predkladáte v tomto znení a takto argumentujete, tak je to len holý populizmus, buď bez znalosti veci, alebo účelový, ale v obidvoch prípadoch je to škodlivé. Dámy a páni, namietali sme, že tá novela zákona má problém, ktorý sa čiastočne rieši možno pozmeňujúcim návrhom, ale ja upozorním na niekoľko takých vážnejších problémov. Prvý, kontrolór. Plat kontrolóra sa v zásade nemal meniť, plat starostu sa mal meniť. Povedzme, aká je funkcia, majetkovo-právna zodpovednosť starostu, trestnoprávna zodpovednosť starostu, zodpovednosť za chod celého úradu, celého mesta, zastupovanie ako štatutára; povinnosti kontrolóra – kontrolovať funkcie výkonu obecnej samosprávy; s platom, ktorý po znížení platu starostu začína byť porovnateľný s platom starostu. To znamená, jeden nesie celú zodpovednosť vrátane trestno-právnej zodpovednosti a má mať porovnateľný plat s tým, ktorý ho len kontroluje a nemá žiadnu zodpovednosť. Aká je tu logika, prosím vás? A to je kritika tohto návrhu zákona, že ak hovoríme o problémoch, tak ich pomenujme v celej šírke. Poďme hovoriť o platoch starostov, teda o platoch starostov verzus platy poslancov obecných zastupiteľstiev. Áno, v malých obciach vo väčšine prípadoch alebo v mnohých prípadoch nie sú vôbec odmeny zastupiteľstiev. Ja tu mám prehľad z roku 2008 a dovolím si ho odcitovať: „Priemerná odmena poslanca obecného zastupiteľstva pri obciach do 500 obyvateľov – 710 Sk. Obce do 1 000 obyvateľov – priemerná odmena 475 Sk. Aby som príliš nezdržiaval, tak skúsim povedať aj extrémy, ktoré sa v týchto veciach vyskytujú a ktoré napríklad nikomu nevadia. Hlavné mesto Bratislava, priemerná odmena poslanca mestského zastupiteľstva 12.992 Sk ,,krát“ štyridsaťpäť poslancov, podotýkam bez akejkoľvek zodpovednosti, len na to, že zdvihne ruku, lebo je členom kolektívneho orgánu. Celkové náklady vynaložené na poslancov mestského zastupiteľstva takmer 585 tisíc korún verzus plat primátora, ktorý je tretinový, možno menej ako tretinový. Tak, teraz sa vás spýtam, aký je tu pomer? Tak ideme riešiť populisticky toho, ktorý nesie celú ťarchu zodpovednosti na svojich pleciach, a kolektívny orgán, kde máme svojich politických nominantov, ktorí berú koľkokrát nehorázne odmeny, a toto je jeden vypichnutý prípad, ale takých prípadov sú desiatky na Slovensku, tak to nám zrazu nevadí?! Tak tu sa pýtam, akú to má logiku? Ak ideme predkladať návrh, ktorý má riešiť verejné financie obcí a miest, tak poďme diskutovať o týchto otázkach. Ale nemôžeme oddeliť a vyňať starostu a primátora ako jediného, ktorý je tou škodnou zverou, ktorú treba jednoducho zlikvidovať, a všetci tí ostatní, ktorí mnohokrát sú v opozícií, robia zle, robia obštrukcie a všetko možné, tak to sú tí dobrí, ktorým treba za to zaplatiť, lebo idú do konfliktu so starostom a primátorom, a koľkokrát je to proti záujmom obcí a miest! Jednoducho takto sa na problém nedá pozerať a ten problém treba riešiť komplexne. Dámy a páni, ja by som sa ešte dotkol jednej veci, možno dvoch. Pán kolega Dostál vystúpil, povedal, že okrem Združenia miest a obcí Slovenska je tu aj Združenie občanov miest a obcí Slovenska. Čarokrásne porovnanie, obe sa volajú takmer rovnako. Jedna organizácia tu existuje takmer dvadsať rokov, jedna organizácia s 2.890 zhruba obcí a miest má takmer 2. 800 svojich členov a dá sa povedať, že je reprezentatívnym predstaviteľom miestnej samosprávy na Slovensku, t. j. Združenie miest a obcí Slovenska, verzus Združenie občanov miest a obcí Slovenska, ktoré má pár desiatok členov, ktoré má síce podporu na facebooku a internetových médiách, ale svojim spôsobom vzniklo ani nie rok dozadu, pokiaľ sa dobre pamätám. Nedá sa porovnávať a nedá sa povedať, že len tieto názory sú správne a nedá sa povyšovať. (Prerušenie vystúpenia predsedajúcim.)